《送贵州周巡按子贤还朝》
明代·杭淮

忆昨贵阳相见时，朱榴花开光景迟。言论侃侃见节操，边城五月清霜飞。

海内相逢恨不早，忧时每见杜陵诗。夜郎西来有逆顺，苗獞亦知事锄犁。

草中狐兔不足数，道上豺狼犹自肥。去年天王狩东都，不知何日还宫阙。

南国地远无消息，沧海日暮空愁思。只今济时须公等，袖中短疏安所为。

喜今簪笔朝天去，坐见一日新朝仪。从此鸾舆罢游幸，九重端拱问疮痍。

作者简介：（1462—1538）明常州宜兴人，字东卿，号复溪。杭济弟。弘治十二年进士，授刑部主事，迁员外郎。正德间历云南提学副使，累官右副都御史致仕。与兄济并负诗名。有《双溪诗集》、《二杭集》。